એરલાઇન્સ ઇન્ડિગો ફરી એક વાર વિવાદમાં આવી ગઇ છે. આ વખતે તેના વિવાદનું કારણ તેનો એક યાત્રી છે જેનું કહેવું છે કે ફરિયાદ કરવા પર તેને કોલર પકડીને ઉતારવામાં આવ્યો છે. યાત્રી ડોક્ટર છે અને તેણે એરલાઇન્સની આ ગેરવર્તણૂક માટે આરોપ પણ સોશ્યલ મીડિયામાં લગાવ્યો છે. તેણે કહ્યું કે ફ્લાઇટમાં તેણે મચ્છર હોવાની ફરિયાદ કરી હતી. જે પછી ઇન્ડિગોના સ્ટાફકર્મીઓએ તેના કોલર પકડીને તેને વિમાનથી નીચે ઉતાર્યો હતો. સાથે જ ડોક્ટરનું કહેવું છે કે એક એરહોસ્ટેસે તેને જોઇ લેવાની ધમકી પણ ઉચ્ચારી હતી. તમને જણાવી દઇએ કે આ ઘટના સોમવારની છે. જ્યારે ડોક્ટર સૌરભ રાય બેંગલુરુથી લખનઉ ઇન્ડિગો વિમાનમાં બેઠા હતા. ડોક્ટરે કહ્યું કે તે જેવા સીટ પર બેઠા તેમના સીટની આસપાસ મચ્છર ફરવા લાગ્યા. અને આ અંગે તેમણે એરહોસ્ટેસને ફરિયાદ પણ કરી.